Girl in Red holder kun én konsert i Norge i år
Stor etterspørsel i USA har utløst et skred av ekstrakonserter med Girl In Red. Her hjemme spiller hun opp til dans i hovedstadens storstue. Marie Ulven Ringheim (25) – Girl In Red – har akkurat sluppet singelen «Too Much», og gir ut sitt andre album i april. I kjølvannet av dette skal hun turnere tungt internasjonalt – og det må konsertsteder av en viss størrelse til for å dekke etterspørselen. I Norge blir det Girl In Red-konsert i Oslo Spektrum 3. oktober. Den eneste i hjemlandet i år, ifølge plateselskapet Sony og konsertarrangør All Things Live. – Jeg har lyst til å gjøre noe ekstra for Oslo. Jeg må finne ut av noe sykt, sier hun til VG på telefon fra London, hvor hun har presentert sin nye plate for Sony-ansatte fra hele Europa. Før den tid skal hun på turné i USA og Canada, i april, mai og juni. Den ble lansert uken som gikk – til varm mottagelse. 17 konserter ble først annonsert. 12 er i skrivende stund utsolgt. Syv ekstrakonserter er satt opp. Konsertstedene varierer i kapasitet fra rundt 3000 til 10.000 tilskuere. Flere av dem ikoniske, som Radio City Music Hall i New York og Red Rocks Amphitheatre i Colorado. – Ja, det er dritkult, sier artisten. Hun sier at den store interessen er spesielt hyggelig fordi hun har ligget lavt med utgivelser de siste årene. – Jeg har liksom levd livet og laget ny musikk. Det har tatt litt tid. Man vil jo passe på at det man lager er bra, ikke bare noe skvip man dytter ut. I fjor sommer turnerte Girl In Red i USA med Taylor Swift, på åtte stadionkonserter med rundt en halv million tilskuere til sammen. Kanskje ikke det verste innsalget å booke nye konserter med? – Altså, jeg tror ikke det har hatt noen negativ innvirkning, ler hun. – Det er litt tidlig å si akkurat nå hva det har hatt å si, sånn kommersielt sett. Men jeg tviler ikke på at det blir brukt i en «pitch» her og der, så jeg satser på at det bare er bra. I Spektrum 3. oktober lover hun å spille «hele den nye platen og vel så det». Hun hinter videre om at konserten skal bli helt spesiell, på en måte hun egentlig hadde tenkt å gjøre på Øyafestivalen i 2022. – Jeg har egentlig hatt noen store planer ganske lenge. Men de må utvikles littegrann, skal sies. Scenedesignet for den kommende turneen er allerede grundig oppjustert, forteller hun – og lover at det blir «crowdsurfing» i Spektrum. – Ja, det er liksom ikke Girl In Red-konsert før du har surfet litt!
Marie Ulven Ringheim (25), kjent som Girl In Red, skal holde konsert i Oslo Spektrum 3. oktober. Dette blir hennes eneste konsert i Norge i 2024. Stor etterspørsel i USA og Canada har ført til utsolgte konserter og ekstrakonserter. I 2023 turnerte hun i USA med Taylor Swift, noe som kan ha økt interessen for artisten fra Horten.